
Κως,  25 – 8 – 2026 

ΠΡΟΣ: Μ.Μ.Ε. Κω
ΔΕΛΤΙΟ ΤΥΠΟΥ
Προτεραιότητα για το Δήμο Κω και το Δ.Λ.Τ. 
η δημιουργία σύγχρονης αίθουσας 1.500 τ.μ. στο χώρο Σένγκεν

Η ολοκλήρωση των διαδικασιών αδειοδότησης και στη συνέχεια η εξεύρεση χρηματοδότησης για τη νέα κλειστή αίθουσα, επιφάνειας 1.500ων τ.μ., στο χώρο Σένγκεν του λιμένα Κω, αποτελούν τη βασική προτεραιότητα για το Δήμο Κω και το Δημοτικό Λιμενικό Ταμείο.

Η νέα εγκατάσταση θα καλύψει με σύγχρονες υποδομές τις διαρκώς αυξανόμενες ανάγκες εξυπηρέτησης των επισκεπτών του νησιού μας, εντάσσοντας τη λειτουργία του χώρου σε ένα σύγχρονο, ασφαλές και απολύτως λειτουργικό πλαίσιο. Παράλληλα, θα δώσει οριστικό τέλος στις προσωρινές και αποσπασματικές παρεμβάσεις, στις οποίες αναγκάζεται να προχωρά το Δημοτικό Λιμενικό Ταμείο για την αντιμετώπιση των νέων, αυξημένων, αναγκών.

Για την επιτάχυνση των απαιτούμενων διαδικασιών, ο Δήμαρχος Θεοδόσης Νικηταράς, πραγματοποίησε χθες, Δευτέρα 24 Αυγούστου, στο Υπουργείο Ναυτιλίας & Νησιωτικής Πολιτικής, χρήσιμη και παραγωγική συνάντηση εργασίας, με τον Υφυπουργό Ναυτιλίας και Νησιωτικής Πολιτικής Στέφανο Γκίκα, τον Γενικό Γραμματέα Ναυτιλίας και Λιμένων Μανώλη Κουτουλάκη, ως εκπρόσωπο του Υπουργού Βασίλη Κικίλια, καθώς και με υπηρεσιακά στελέχη του Υπουργείου.

Η συνάντηση επικεντρώθηκε στην προώθηση των διαδικασιών αδειοδότησης και εξασφάλισης χρηματοδότησης, ώστε αυτό το σημαντικό και αναγκαίο έργο για το νησί μας, που αποτελεί ταυτόχρονα πύλη εισόδου της χώρας μας, να προχωρήσει το ταχύτερο δυνατόν.

Κατά τη διάρκεια της συνάντησης εξετάστηκε, επίσης, η πορεία των διαδικασιών για την επέκταση του λιμένα Κεφάλου. 
Για το συγκεκριμένο έργο, ο Δήμος Κω, μέσω του Δημοτικού Λιμενικού Ταμείου, υπέγραψε το 2024 προγραμματική σύμβαση με την Περιφέρεια Νοτίου Αιγαίου, με στόχο την ολοκλήρωση της αδειοδότησης και την εξεύρεση της αναγκαίας χρηματοδότησης για την υλοποίησή του.

Η Δημοτική Αρχή Κω συνεχίζει με συνέπεια τις παρεμβάσεις και διεκδικήσεις της για την αναβάθμιση των λιμενικών υποδομών του νησιού μας, την ασφαλέστερη και ποιοτικότερη εξυπηρέτηση κατοίκων και επισκεπτών, με σταθερό στόχο την ενίσχυση της αναπτυξιακής προοπτικής του τόπου μας.

